Jong Chris kry 'n nuwe hart | Maroela Media
Jong Chris kry 'n nuwe hart
(v.l.n.r.) Basson, Hugo, Chris en Celeste (Foto: Verskaf)
Die 11-jarige Chris Truter van die Wes-Kaap wat by geboorte met 'n seldsame hartdefek gediagnoseer is, gaan Maandag 'n hartoorplanting in die Chris Barnard-hospitaal in dié provinsie ondergaan.
Hugo Truter, Chris se pa, het Maandag vanuit die hospitaal aan Maroela Media vertel die gesin het dié goeie nuus Sondagaand ontvang. "Die hospitaal het ons gisteraand [Sondag] laat weet dat hulle 'n skenkerhart vir hom gekry het," sê hy. "Ons kan dit nie glo nie; ons kon die goeie nuus nog nie verwerk nie."
Truter sê Chris is tans by die hospitaal en gaan van 12:00 vir die operasie voorberei word. Volgens hom meen dokters dat die operasie waarskynlik Maandag om 19:00 voltooi sal wees.
"Ons is baie hoopvol en baie dankbaar. In dié stadium kan woorde nie beskryf wat ons voel nie. Tussendeur die dankbaarheid en opgewondenheid moet ons egter ook bieg oor ons bekommernis: dis 'n groot operasie en 'n mens kan nie anders as om bekommerd te raak nie. Ons is egter baie positief en baie dankbaar vir elkeen wat vandag betrokke gaan wees."
Sy vrou, Celeste, het Maandag in 'n WhatsApp-boodskap gesê: "Verwonderd en dankbaar tik ek hierdie boodskap. Oor 'n paar uur kry Chris 'n nuwe hart. Ons is tans in die hospitaal en Chris sal 12:00 geopereer word."
Die Truter-egpaar het in 2006, toe Celeste maar 12 weke swanger was, gehoor dat Chris ná geboorte verskeie ingrypende noodoperasies sal moet ondergaan wat waarskynlik sy lewe sal red. Hy is met hipoplastiese linkerhartsindroom gediagnoseer – 'n toestand wat tot gevolg het dat hy as't ware net 'n "halwe hart" het.
Hoewel hy met behandeling soos arbeids- en fisioterapie en medikasie soos 'n "normale seuntjie kon leef", is Chris verlede jaar met onomkeerbare hartversaking gediagnoseer. Hy is sedert Augustus verlede jaar op die lys vir 'n hartoorplanting.
Die Truter-gesin het intussen hulself beywer vir bewusmaking van orgaanskenking.
Vir meer inligting oor die Stigting vir Orgaanskenkers, besoek hul amptelike webwerf. Om in kontak te tree met die Truter-gesin, stuur 'n e-pos na [email protected] of besoek die Heart4Chris-webwerf.
Hou Maroela Media dop vir meer inligting oor Chris se vordering.
Tuinier vas vir moord op vrou (41)
Staatsrede-debat: Alle oë op die opposisie
Baie bly daaroor mag die Vader se seën oor hom wees
Ek is baie bly vir die familie maar ek glo hulle weet dat GOD die groot geneesheer is en ons plaas Chris in sy hande en weet dat GOD die werk sal doed Amen . bid saam met julle
Chris, ons bid jou die Heer se liefde en genade toe. Jy gaan 'n wonderlike lewe hê met die nuwe hart. Baie dankie aan die skenker se familie wat jou 'n kans op 'n normale lewe gegee het. Jy is 'n pragtige seun!
Dis wonderlike nuus…..Saam met julle bly, en weet sommer als gaan goed afloop.
Sterkte vir die herstel pad, en dan is dit net vreugde en voorspoed vorentoe.
genieinabottle · 1 jaar gelede
Voel dankbaar vir klein Chris. Hartseer vir die familie van die skenker, asook groot bewondering vir die gesin wat hulle geliefde verloor het en sy organe skenk. Vir een n blye oomblik vir die ander n rou periode. Rus in vrede skenker.
Dis 12:00 – die operasie gaan begin. Mag die Here sy hand hou oor:
2. die dokters wat operereer
3. die ouers en geliefdes wat bekommerd buite wag
4. die ander ouers en geliefdes wat treur oor 'n gestorwe kind maar nogtans 'n ander kind 'n tweede kans op lewe gun.
Yolande · 1 jaar gelede
MM, die eerste sin in paragraaf 3 is effens verwarrend. Hugo Truter = die pa
Chris Truter = seun
Tania Heyns · 1 jaar gelede
Vandag dink ek aan Chris wat gister sy "nuwe" hart ontvang het. Ek bid, glo en vertrou dat alles afgeloop het. Ek dink ook aan die ouers wat hul kind se organe geskenk het en so aan klein Chris 'n nuwe lewe en lang pad vorentoe gee. Jul kind se hart sal altyd klop, maar in 'n opgewonde seuntjie se borskas. Sterkte aan beide gesinne en families.